钦定古今图书集成/明伦汇编/官常典/第565卷 > 裴庄
## 钦定古今图书集成/明伦汇编/官常典/第565卷 > 裴庄

按《宋史》本传：“庄字端己，阆州阆中人。曾祖琛，后唐昭
州刺史。祖远，河东观察支使。父全福，鄠县令。庄在蜀
以明经登第归宋，历虹县尉、高陵主簿。本府召权司
理掾。转运使雷德骧以威望自任，尝巡按至境，官属
皆出迎候，庄独视事本局，徐谒道周，德骧称其有守。
徙权忻州录事参军。先是，并州偫积军储，条制甚峻”，
掌出纳者尝十馀人，庄代之，独任其事。擢授绛州防
御推官，提点并、岚二州缗帛刍粮。改辽州判官，仍莅
旧局。雍熙三年，命将巡边，以庄掌随军粮料，内客省
使杨守一称荐之，授大理寺丞。时迁云、朔降户于汝、
洛，遣庄安辑之。俄通判忻州，未上道，会魏咸信出镇
澶州，改命通判。未逾年，咸信表其能，迁太子中允。端
拱初，潘美镇真定，又辟为通判。时契丹掠赵、深，边将
无功。庄上书以为“周世宗诛樊爱能、何徽二将，遂取
淮南，克巴、蜀。愿陛下深明纪律，无使玩寇。”又言：“缘边
砦栅戍兵既寡，戎人易以袭取，咸请废罢，以益州兵。”
会诏建方田，庄复上言大役兵师，虑生事于边鄙。上善之。淳化三年，召访以边事称旨，面赐绯鱼，令授清
资官。翌日，拜监察御史、荆湖南路转运使。未行，改三
司盐铁判官。上疏请给两省官谏纸，又引故事，禁屠
月勿报重刑。会刘式建议请废缘江榷务，庄力言其
非便，出为荆湖北路转运使。五年，李顺乱蜀，命与雷
有终并兼陕路随军转运、同兵马事。或言“庄本蜀人，
不宜”任此。上益以信之，许以便宜。事平，转殿中侍御
史，历工部、司封二员外郎，特召问讨贼方略。至道二
年，遣将五路出讨李继迁，庄阴料师出无功，因请加
恩继迁，俟其倔强拒命，则按甲塞外，俘擒未晚。既而
诸将果败绩。俄迁祠部郎中。真宗即位，迁度支，充河
东转运使。上章言：“庆、邠、延州、通远军咸处”边要，请武
干如姚内斌、董遵诲者任之。又言：“田绍斌尝被疑，韩
崇业本秦王婿，程德元始事晋邸，初甚亲近，后疏远
外迁，皆怀怨望，不宜委以戎寄。”未几，移知苏州。咸平
二年，命巡抚江南，使还，言池州、兴国军得良吏，馀无
足称者。且言：“朝廷所命知州、通判，率以资考而授，至
有因循偷安、无政术而继得亲民者，其素蕴公器有
政绩者，偶缘公坐，则黜司冗务，真伪莫辨，侥幸滋甚。
自今望慎选其人，勿以资格补授，有政绩者加以恩
礼。”是年秋，契丹犯塞，命为河北转运使。时傅潜统大
军驻定州北，庄屡条奏其无谋略，虑或失机。会王显
掌枢密，显与潜俱起攀附，颇庇之。庄奏至，多不报。徙
知越州。俄傅潜得罪，庄因上言：“显、潜皆非材，致误边
事，请行严诛，以肃群议。”未几，徙知宣州。会诏百辟上
封直言，庄条列四事：一曰去暴征，二曰省烦刑，三曰
择吏职，四曰敦稼政。疏奏，诏令开陈其所宜行先后，
庄对甚悉。改司封郎中。景德初，安抚两浙，奏能吏一
十人，慢官者五人，多所升黜。又知潞、邢二州。大中祥
符初，东封，改鸿胪少卿，入判登闻鼓院。祀汾阴，迁太
仆少卿，为北岳加号册礼副使，撰《北行记》三卷以献。
六年，出知襄州。明年，车驾幸南京，庄以逮事太宗恩
例，授大府卿、权判西京留司御史台。天禧二年，入判
刑部，以疾分司西京郊祀，改光禄卿。求归上都，以便
医药。卒，年八十一。录其孙庆孙试将作监主簿。庄有
吏干，颇无清操，慷慨敢言，太宗奖其忠傥，多所听纳，
好为规画，然寡学术。尝建议请置广听院西垣学士，
闻者嗤之。晚年退居，制棺椟以自随，喜接宾客，终日
无倦。子奂。